**NADBISKUPIJSKI DAN MOLITVE I POKORE ZA SMIRENJE I PRESTANAK PANDEMIJE**

**8.1.2021.**

**Razmatranja uz otajstva svjetla**

**Uvodna pjesma: DVORANI NEBA (1. i 2. kitica)**

**Uvod i na tri mala zrna moli se redovito.**

**1. Koji je na rijeci Jordanu kršten bio**

Isuse, ti si želio biti jedan od nas. Stao si u red na rijeci Jordanu i po krštenju prihvatio zajedništvo sa svim ljudima, zajedništvo svega što ovaj život donosi: radosti, patnje, bolesti, siromaštvo, tugu, suosjećanje... Ti, ljubljeni Sin Očev, ne izdvajaš se od nas, već odvažno prolaziš zemljom čineći dobro. Dragi Isuse, vjerujemo da i danas s nama prolaziš kroz ove teške dane za cijelo čovječanstvo. Molimo te žarko: zaustavi ovu pandemiju, a nama daj da kao sinovi i kćeri Božje, snagom tvoga Duha, suosjećamo sa svima i prolazimo ovom zemljom čineći samo dobro.

*Oče naš... 10 Zdravo Marijo... Slava Ocu... O moj, Isuse...*

**Pjesma: Svim na zemlji (1. kitica)**

**2. Koji nam se na svadbi u Kani objavio**

Isuse, ti si s ljudima živio svaki trenutak, tako i ovaj na svadbi u Kani. U trenucima slavlja dolazi ti molba za pomoć. Na riječ svoje Majke prihvaćaš pomoći i objavljuješ se ljudima, te njihov problem okrećeš u dobro.

Nebeska Majko, obrano od zaraznih bolesti i pošasti, nauči nas tražiti pomoć od Isusa, u ove dane, kada trpimo od zaraze koja pogađa tolike ljude, obitelji i narode. Isuse, smiluj nam se i daj da se naše patnje i bolesti pretvore u milosti, da znamo gledati dalje, gledati u dobro koje će doći.

*Oče naš... 10 Zdravo Marijo... Slava Ocu... O moj, Isuse...*

**Pjesma: Svim na zemlji (2. kitica)**

**3. Koji nam je Kraljevstvo Božje navijestio i na obraćenje nas pozvao**

Isuse, danas nam na poseban način odzvanjaju tvoje riječi: "Obratite se jer približilo se kraljevstvo nebesko!" Osjećamo, Isuse, tvoju prisutnost i blizinu tvoga Kraljevstva, ali se i pitamo: jesmo li se obratili, jesmo li postali bolji? Ovo nam vrijeme daje novu priliku - priliku za pomoći bližnjemu, bolesnomu, osamljenomu, napuštenomu, umirućemu, te im bratski pružati ljubav kojom nas ti ljubiš. Danas zahvaljujemo i molimo za one koji to čine u bolnicama, domovima, različitim ustanovama i obiteljima. Isuse, smiluj se i sve nas povedi putem obraćenja.

*Oče naš... 10 Zdravo Marijo... Slava Ocu... O moj, Isuse...*

**Pjesma: Svim na zemlji (3. kitica – Sinka svoga...)**

**4. Koji se na gori preobrazio i svoju nam slavu objavio**

Isuse, bio si na gori sa svojim učenicima, obasjan silnim svjetlom. Tvoji su se učenici prestrašili čuvši glas s neba, a ti si im prišao i rekao: „Ne bojte se“! Želimo i mi danas čuti tvoj glas, koji nam govori: „Ne bojte se korona krize, bolesti i tame koja se nadvila nad vašu svakodnevicu!“.

Ti si, Isuse, istinsko Svjetlo u tami ovoga svijeta. Želimo te slušati, na što na spoziva tvoj i naš Otac nebeski. Obasjaj sve potrebite, bolesne i umorne svojim svjetlom nade i vjere, da će u naše dane doći zdravlje i mir za koje te danas molimo.

*Oče naš... 10 Zdravo Marijo... Slava Ocu... O moj, Isuse...*

**Pjesma: Svim na zemlji (4. kitica – O grešniče, to promisli...)**

**5. Koji nam se u otajstvu Euharistije darovao**

Euharistija je izvor kršćanskog života u kojoj nam se Sin Božji daruje pod prilikama kruha i vina. Ima li što veće od toga darivanja za druge? Toliki ljudi danas, u zahvaćenosti pandemijom koronavirusa, daruju sebe, žrtvuju se i izlažu svoje živote pomažući drugima. Euharistijski Isuse, nagradi ih i budi izvor snage u svim teškoćama i granicama s kojima se susreću, a svojoj Crkvi budi hrana na putu vjere do konačnog susreta s tobom u vječnosti.

*Oče naš... 10 Zdravo Marijo... Slava Ocu... O moj, Isuse...*

**Pjesma: DVORANI NEBA (4. i 5. kitica – Ej stvore mali... i Dare mu nosi...)**

Preporučujemo zaključiti **molitvom biskupa Šaška u vremenu širenja bolesti** (vidi među prilozima za ovaj dan).

**Zaključna pjesma: ZDRAVO BUDI, MLADI KRALJU (1. kitica, zatim 5. kiticu – Za tu ljubav... i 7. kiticu – Hvaljen, slavljen... ili jednostavno prvu i zadnju)**

 Priredila: Ankica Marjanović